इसी वजह से शायद, ‘तीन और आधा’ के ज्यादातर मुख्य कलाकार या तो थियेटर बैकग्राउंड के हैं या उनके पास अथाह अनुभव है. जोया हुसैन और जिम सार्ब मुंबई रंगमंच में कई सालों से सक्रिय हैं तो एमके रैना दिल्ली रंगमंच का जाना-पहचाना चेहरा है. अंजुम राजाबली को सिनेमा राइटिंग का अथाह अनुभव है तो सुहासिनी मुले इतनी ज्यादा अनुभवी हैं कि 17 साल की उम्र में मृणाल सेन की मास्टरपीस ‘भुवन शोम’ (1969) में नायिका बनने से लेकर अब तक सिनेमा से जुड़ी हुई हैं. इन अनुभवी कलाकारों की वजह से, और सिंगल शॉट में कहानियां शूट करने के निर्णय की वजह से, ‘तीन और आधा’ देखते वक्त ऐसा मालूम होता है कि जैसे हम पहली पंक्ति में बैठकर कोई उत्कृष्ट नाटक देख रहे हों. फिल्म नाटक की तरह ही इन्टिमेट हो जाती है और खूबसूरत संगीत, बेमिसाल सिनेमेटोग्राफी और यथार्थवादी अभिनय के दम पर शुद्ध सिनेमा का रूप धर लेती है. और आधा-पौना नहीं, पूरा तृप्त करती है.